બાળકને સમજવા કરતા બાળકને સમજાવવાની હોડ જામે છે. ઉચી ઉચી ડીગ્રી ધારક મોટીવેશનલ ગુરુઓ બાળકને દોડાવે છે. રેસના ઘોડાની જેમ.. ફૂલને કેમ ખીલવું – ક્યારે ખીલવું, પંખીને કેમ ઉડવું – ક્યાં ઉડવું, કેટલું ઉડવું, ઝરણાએ ક્યાં વહેવું – કેમ વહેવું, વાદળોએ ક્યાં વરસવું – કેટલું વરસવું એ બધી જ ટ્રેનીંગ આ નિષ્ણાતો બાળકને આપે છે. અનેકવિધ સેમિનારો યોજવામાં આવે છે. બાળકના મનમાં ઉપસ્થિત થતા પ્રશ્નોનું ગળું ઘોંટી દેવામાં આ ગુરુઓ ખૂબ નિષ્ણાંત છે. બાળકની આંખોમાં રહેલા વિસ્મયને આ લોકો ક્યારે અને કેમ લૂંટી લે છે એ ખુદ આ બાળક પણ સમજી શકતું નથી.